Решение на Съда (голям състав) от 29 март 2022 г. (преюдициално запитване от Sąd Najwyższy — Полша) — BN, DM, EN/Getin Noble Bank S.A.
(Дело C-132/20)1
(Преюдициално запитване — Допустимост — Член 267 ДФЕС — Понятие „юрисдикция“ — Член 19, параграф 1 ДЕС — Член 47 от Хартата на основните права на Европейски съюз — Правова държава — Ефективна съдебна защита — Принцип на независимост на съдиите — Съд, предварително създаден със закон — Съдебен орган, един от членовете на който е назначен за пръв път на съдийска длъжност от политически орган на изпълнителната власт на недемократичен режим — Начин на функциониране на Krajowa Rada Sądownictwa (Национален съдебен съвет, Полша) — Противоконституционност на закона, въз основа който е съставен този Съвет — Възможност за квалифициране на този орган като безпристрастен и независим съд по смисъла на правото на Съюза)
Език на производството: полски
Запитваща юрисдикция
Sąd Najwyższy
Страни в главното производство
Ищци: BN, DM, EN
Ответник: Getin Noble Bank S.A.
при участието на: Rzecznik Praw Obywatelskich
Диспозитив
Член 19, параграф 1, втора алинея ДЕС, член 47 от Хартата на основните права на Европейския съюз и член 7, параграфи 1 и 2 от Директива 93/13/ЕИО на Съвета от 5 април 1993 година относно неравноправните клаузи в потребителските договори трябва да се тълкуват в смисъл, че обстоятелството, че първото назначаване на съдия в държава членка или последващото му назначаване в съд от по-горна инстанция е извършено с решение на орган на недемократичен режим, който е съществувал в тази държава членка преди присъединяването ѝ към Европейския съюз, включително когато назначенията на този съдия в съдилищата след прекратяването на този режим са били извършени по-специално въз основа на стажа, придобит от него по време на този режим, или когато съдията е положил клетва само при първото си назначаване от орган на този режим, само по себе си не може да породи основателни и сериозни съмнения в съзнанието на правните субекти относно независимостта и безпристрастността на въпросния съдия, нито да постави под въпрос квалифицирането на съдебния състав, в който участва, като независим и безпристрастен съд, предварително създаден със закон.
Член 19, параграф 1, втора алинея ДЕС, член 47 от Хартата на основните права на Европейския съюз и член 7, параграфи 1 и 2 от Директива 93/13 трябва да се тълкуват в смисъл, че допускат квалифицирането като независим и безпристрастен съд, предварително създаден със закон, на съдебен състав на съд на държава членка, в който участва съдия, чието първо назначаване в държава членка или чието последващо назначаване в съд от по-горна инстанция е извършено след избирането му за кандидат за съдия от орган, съставен въз основа на законодателни разпоредби, които впоследствие са били обявени за противоконституционни от Конституционния съд на тази държава членка, или след избирането му за кандидат за съдия от надлежно създаден орган, но след процедура, която не е била нито прозрачна, нито публична, нито е подлежала на обжалване по съдебен рад, стига тези нередовности да не са от такова естество и толкова сериозни, че да създадат реален риск други власти, по-конкретно изпълнителната власт, да могат неоснователно да упражняват дискреционни правомощия, излагащи на опасност почтеността на резултата, до който води процесът на назначаването, и предизвиквайки по този начин в съзнанието на правните субекти основателно съмнение в независимостта и безпристрастността на съответния съдия.
____________
1 ОВ C 209, 22.6.2020 г.